**Sajtóközlemény**

**Zalaegerszegi Úszó Klub**

***Végre versenyezhettek a zalaegerszegi úszók is. Minden egyes verseny fontos állomást jelent ahhoz, hogy formába lendüljenek, visszaszerezzék tavaszi erőnlétüket és tovább tudjanak fejlődni.***

**Zalaegerszeg, 2020. augusztus 6.** – Július utolsó péntekjén a Kaposvári Virágfürdő adott otthont a Dél-Dunántúli régió idei szezonzáró versenyének, melynek célja az volt, hogy versenyzési lehetőséget biztosítson a régióban működő klubok úszói részére. A Zalaco – Zalaegerszegi úszó klub is kihasználta a lehetőséget, hogy úszói újra versenyzési lehetőséghez jussanak. A cél most leginkább az volt, hogy a hosszú kihagyás után felmérjék, hogy hol tartanak erőnlétben, felkészültségben.

A verseny 50 méteres nyitott medencében zajlott, amihez a zalaegerszegi úszók kevésbé vannak hozzászokva. 400, 200 és 100 méteres távokon álltak rajthoz az úszók, s nemcsak több dobogós helyezést sikerült elhozni, de az időeredmények is jónak mondhatók, sőt többeknek egyéni csúcsot is sikerült javítani egy-egy versenyszámban. Lassan sikerül elérni a karantén előtti erőállapotot.

Ugyancsak az elmúlt hét végén került megrendezésre a Balaton-átúszás is, melynek versenyzői szegmensében a magyar válogatott tagjaként nyíltvízi úszónk Betlehem Dávid is rajthoz állt. Dávid a 2. helyen ért célba, csupán a szintén válogatott úszó, Rasovszky Kristóf tudta őt megelőzni, közvetlen mögötte pedig a szintén válogatott Kalmár Ákos ért ki a Balaton-partra.

Horváth Csaba vezetőedző elmondta: „Nagyon fontos volt, hogy végre versenyzési lehetőséghez jussanak az úszóink. Az éves pihenőidőt már le kellett töltenünk, ezért augusztusban folyamatosan edzünk és szeptembertől remélhetőleg a szokásos edzésrenddel dolgozunk tovább.”

További információ: <http://zuk-uszas.hu>

* Kaposvári versenyeredmények, jegyzőkönyv